b'\n_START_ARTICLE_\nKonstruktyvistin\xc4\x97 vaidmens teorija\n_START_PARAGRAPH_\nVaidmens teorija yra konceptualus metodologinis \xc4\xafrankis ir teorin\xc4\x97 prieiga, skirta konstruktyvistinei u\xc5\xbesienio politikos analizei._NEWLINE_Stephen G. Walker teig\xc4\x97, kad vaidmens analiz\xc4\x97s nauda siekiant suprasti u\xc5\xbesienio politik\xc4\x85 yra trejopa\xc2\xa0\xe2\x80\x93 ji turi apra\xc5\xa1om\xc4\x85j\xc4\x85, organizacin\xc4\x99 ir ai\xc5\xa1kinam\xc4\x85j\xc4\x85 vert\xc4\x99. Pirmiausia, s\xc4\x85vokos, susijusios su vaidmens analize, pateikia \xc4\xafvaizd\xc5\xbei\xc5\xb3, kurie gali sutelkti d\xc4\x97mes\xc4\xaf ties u\xc5\xbesienio politikos elgesiu nacionalinio lygmens analiz\xc4\x97je, pasislinkti iki individualaus analiz\xc4\x97s lygmens ir tada pakilti iki sisteminio analiz\xc4\x97s lygmens, \xc5\xbeodyn\xc4\x85._NEWLINE_Vaidmens analiz\xc4\x97s s\xc4\x85vokos turi ne tik daugiapakop\xc4\x99 apra\xc5\xa1om\xc4\x85j\xc4\x85 gali\xc4\x85, bet ir savo daugiadimensin\xc4\x99 u\xc5\xbesienio politikos elgesiui taikom\xc4\x85 srit\xc4\xaf. Platus \xc5\xbeodynas padeda kategorizuoti \xc4\xafsitikinimus, \xc4\xafvaizd\xc5\xbeius ir identitetus, kuriuos pavieniai asmenys ir grup\xc4\x97s taiko sau ir kitiems, taip pat pateikia proces\xc5\xb3 ir strukt\xc5\xabr\xc5\xb3 tipus, kurie lemia j\xc5\xb3 i\xc5\xa1sid\xc4\x97stym\xc4\x85 tam tikrose situacijose. Antra, su vaidmens analize susijusios s\xc4\x85vokos leid\xc5\xbeia tyr\xc4\x97jui pasitelkti tiek \xc4\xaf strukt\xc5\xabr\xc4\x85, tiek \xc4\xaf proces\xc4\x85 orientuot\xc4\x85 perspektyv\xc4\x85. Pavyzd\xc5\xbeiui, \xc4\xafmanoma susikoncentruoti ties vaidmen\xc5\xb3 strukt\xc5\xabra nacionalinio lygmens analiz\xc4\x97je arba daugyb\xc4\x97s vaidmen\xc5\xb3, apibr\xc4\x97\xc5\xbeian\xc4\x8di\xc5\xb3 santykius tarp skirting\xc5\xb3 grupi\xc5\xb3 (taut\xc5\xb3),\xc2\xa0 strukt\xc5\xabra. Tre\xc4\x8dia, pa\xc5\xbeym\xc4\x97tina, kad ai\xc5\xa1kinamoji vaidmens analiz\xc4\x97s vert\xc4\x97 yra stipriai priklausoma nuo pasirinktos metodologijos ir gali b\xc5\xabti kvestionuojama d\xc4\x97l to, kad, nors konceptualiai turtinga, vaidmens teorija pasi\xc5\xbeymi gana ribota metodologija ir j\xc4\x85 da\xc5\xbeniausiai skolinasi i\xc5\xa1 kit\xc5\xb3 teorij\xc5\xb3.\n_START_SECTION_\nVaidmens teorijos i\xc5\xa1takos\n_START_PARAGRAPH_\nVaidmens teorijos prieiga u\xc5\xbesienio politikos ir tarptautini\xc5\xb3 santyki\xc5\xb3 analizei buvo pirm\xc4\x85 kart\xc4\x85 pasitelkta 1970 metais, kai K. J. Holsti inicijavo ry\xc5\xa1i\xc5\xb3 tarp nacionalinio vaidmens koncepcijos ir dalyvavimo tarptautin\xc4\x97je politikoje modeli\xc5\xb3 tyrimus. \xc5\xa0is mokslininkas siek\xc4\x97 susikoncentruoti ties vidiniais veiksniais valstyb\xc4\x97s viduje, kurie lemia jos elges\xc4\xaf tarptautin\xc4\x97s politikos arenoje.\xc2\xa0\xc5\xa0io autoriaus prad\xc4\x97ti tyrimai paskatino ir kitus mokslininkus atkreipti d\xc4\x97mes\xc4\xaf \xc4\xaf vaidmens teorij\xc4\x85 u\xc5\xbesienio politikos analiz\xc4\x97s kontekste. Wish 1980\xc2\xa0m. pripa\xc5\xbeino Holsti \xc4\xaftak\xc4\x85 analizuodama ry\xc5\xa1ius tarp nacionalinio vaidmens koncepcij\xc5\xb3 ir keleto u\xc5\xbesienio politikos elgesio dimensij\xc5\xb3, apimant tarptautin\xc4\xaf dalyvavim\xc4\x85, prie\xc5\xa1i\xc5\xa1k\xc4\x85 (nedraugi\xc5\xa1k\xc4\x85) elges\xc4\xaf, veiksm\xc5\xb3 nepriklausomum\xc4\x85, resurs\xc5\xb3 skyrim\xc4\x85._NEWLINE_Vaidmens teorija, vis\xc5\xb3 pirma, buvo \xc4\xafkv\xc4\x97pta sociologini\xc5\xb3 ir socialini\xc5\xb3\xc2\xa0\xe2\x80\x93 psichologini\xc5\xb3 teorij\xc5\xb3 apie individo vaidmen\xc4\xaf visuomen\xc4\x97je ir v\xc4\x97liau adaptuota politikos mokslams. Holsti taikydamas vaidmens teorij\xc4\x85 u\xc5\xbesienio politikai studijuoti r\xc4\x97m\xc4\x97si George H. Meado simboline s\xc4\x85veika (angl. symbolic interactionism), kuri iki \xc5\xa1i\xc5\xb3 dien\xc5\xb3 i\xc5\xa1lieka svarbiausiu vaidmens teorijos atstov\xc5\xb3 \xc4\xafkv\xc4\x97pimo \xc5\xa1altiniu, dar prie\xc5\xa1 tai, kai vienas ry\xc5\xa1kiausi\xc5\xb3 konstruktyvizmo tarptautiniuose santykiuose atstov\xc5\xb3 Alexanderis Wendtas pasitelk\xc4\x97 simbolin\xc4\x99 s\xc4\x85veik\xc4\x85 kaip kertin\xc4\xaf savo konstruktyvistin\xc4\x97s teorijos princip\xc4\x85._NEWLINE_G. H. Meadas atliko studij\xc4\x85 (1934) apie tai, kaip \xe2\x80\x9ekit\xc5\xb3\xe2\x80\x9c elgesys lemia individo sav\xc4\x99s suvokim\xc4\x85 ir \xe2\x80\x9esavo\xe2\x80\x9c bei \xe2\x80\x9ekito\xe2\x80\x9c konceptuali\xc4\x85 skirt\xc4\xaf. Pa\xc5\xbeym\xc4\x97tina, kad \xc4\xaftak\xc4\x85 vaidmens koncepcijos vystymuisi tur\xc4\x97jo ir biheviorizmo jud\xc4\x97jimas, kuris vaidmen\xc4\xaf siejo su specifiniu elgesiu ar reakcijomis \xc4\xaf tam tikras s\xc4\x85lygas, o ne su konkre\xc4\x8diais tikslais, sentimentais ir strategijomis kontekste, kai rutini\xc5\xa1kas, reguliarus elgesys susimai\xc5\xa1\xc4\x99s su improvizuotu elgesiu._NEWLINE_Socialin\xc4\x97s\xc2\xa0\xe2\x80\x93 psichologin\xc4\x97s ir sociologin\xc4\x97s teorijos apie individo vaidmen\xc4\xaf visuomen\xc4\x97je pasitelkiamos valstybi\xc5\xb3 elgesio ai\xc5\xa1kinimui.\xc2\xa0 Daroma prielaida, kad esti analogija tarp individ\xc5\xb3 elgesio (visuomen\xc4\x97je) ir valstybi\xc5\xb3 (elgesio tarptautiniame lygmenyje). Vaidmens teorijos \xc5\xa1alininkai teigia,\xc2\xa0 kad nustatant valstyb\xc4\x97s elgesio tarptautin\xc4\x97je bendruomen\xc4\x97je prie\xc5\xbeastis, nacionalinio vaidmens koncepcija suteikia valstybei i\xc5\xa1skirtinumo, apibr\xc4\x97\xc5\xbeia jos identitet\xc4\x85._NEWLINE_Anot Bruce J. Biddle, \xe2\x80\x9evaidmens\xe2\x80\x9c s\xc4\x85voka yra metafora, pasiskolinta i\xc5\xa1 teatro, ir, nors atrodo pakankamai paprasta, ta\xc4\x8diau buvo pasitelkta vaidmens teorijos konstravimui. Remiantis \xc5\xa1ia teorija galima daryti prielaid\xc4\x85, kad tarptautiniuose santykiuose valstyb\xc4\x97s yra veik\xc4\x97jai, kurie veikia tur\xc4\x97dami tam tikr\xc4\x85 vaidmen\xc4\xaf, kitaip sakant, valstyb\xc4\x97s atlieka vaidmenis u\xc5\xbesienio politikos arenoje kaip kad aktoriai\xc2\xa0\xe2\x80\x93 teatruose. Nors galima kvestionuoti vaidmens teorijos pritaikym\xc4\x85 valstyb\xc4\x97ms, esti fundamentali\xc5\xb3 b\xc5\xabtent tok\xc4\xaf pasirinkim\xc4\x85 ai\xc5\xa1kinan\xc4\x8di\xc5\xb3 prie\xc5\xbeas\xc4\x8di\xc5\xb3. Pirma, identitetai ir vaidmens koncepcijos yra socialiniai fenomenai, tod\xc4\x97l jais pasidalinti tarpusavyje gali dauguma individ\xc5\xb3 valstyb\xc4\x97je. Antra, netgi jei vaidmens koncepcijomis nesidalijama, tam tikri asmenys, pavyzd\xc5\xbeiui, politikai, formuodami savo valstyb\xc4\x97s u\xc5\xbesienio politik\xc4\x85, tai daro atsi\xc5\xbevelgdami \xc4\xaf valstyb\xc4\x97s vaidmen\xc5\xb3 pasaulyje id\xc4\x97j\xc4\x85 ir t\xc5\xb3 vaidmen\xc5\xb3 priimtinum\xc4\x85 visuomenei.\n_START_SECTION_\nPagrindiniai teorijos principai\n_START_PARAGRAPH_\nVaidmens teorija i\xc5\xa1skiria keturias pagrindines s\xc4\x85vokas, padedan\xc4\x8dias analizuoti valstybi\xc5\xb3 u\xc5\xbesienio politik\xc4\x85:_NEWLINE_1) vaidmens atlikim\xc4\x85 (angl. role performance), apimant\xc4\xaf po\xc5\xbei\xc5\xabrius, sprendimus, veiksmus, kuriuos vald\xc5\xbeia ry\xc5\xbetasi \xc4\xafgyvendinti,_NEWLINE_2) savo paties apibr\xc4\x97\xc5\xbetas nacionalinio vaidmens koncepcijas (angl. national role conceptions),_NEWLINE_3) vaidmens priskyrim\xc4\x85, ateinant\xc4\xaf i\xc5\xa1 i\xc5\xa1orin\xc4\x97s aplinkos,_NEWLINE_4) ir pozicij\xc4\x85 (angl. position), t. y. vaidmens priskyrim\xc5\xb3 sistema (angl. a system of role prescriptions)._NEWLINE_Vaidmens teorija ai\xc5\xa1kina u\xc5\xbesienio politikos elges\xc4\xaf analizuojant\xc2\xa0 individuali\xc5\xb3 valstybi\xc5\xb3 vaidmenis tarptautin\xc4\x97je sistemoje. Pagrindinis vaidmens teorijos elementas, s\xc4\x85voka, kuri\xc4\x85 pasitelkia Holsti, yra nacionalinio vaidmens koncepcija (sutrumpintai\xc2\xa0\xe2\x80\x93 NVK; angl. national role conception). Anot \xc5\xa1io autoriaus, nacionalinio vaidmens koncepcija\xc2\xa0\xe2\x80\x93 tai pa\xc4\x8di\xc5\xb3 politik\xc5\xb3 j\xc5\xb3 priimam\xc5\xb3 bendrojo pob\xc5\xabd\xc5\xbeio sprendim\xc5\xb3, \xc4\xafsipareigojim\xc5\xb3, taisykli\xc5\xb3, veiksm\xc5\xb3, deram\xc5\xb3 b\xc5\xabtent vienai ka\xc5\xbekuriai individualiai valstybei, apibr\xc4\x97\xc5\xbeimai. Valstyb\xc4\x97 tur\xc4\x97t\xc5\xb3 t\xc4\x99sti savo prad\xc4\x97t\xc4\x85 elges\xc4\xaf, juo remtis tarptautin\xc4\x97je ar regionin\xc4\x97je sistemoje. Tam tikra prasme tai yra valstyb\xc4\x97s \xe2\x80\x9e\xc4\xafvaizdis\xe2\x80\x9c, jos orientacijos, funkcijos kit\xc5\xb3 i\xc5\xa1orin\xc4\x97s aplinkos, kit\xc5\xb3 valstybi\xc5\xb3 at\xc5\xbevilgiu._NEWLINE_S\xc4\x85voka \xe2\x80\x9evaidmuo\xe2\x80\x9c (arba \xe2\x80\x9evaidmens atlikimas\xe2\x80\x9c (angl. role performance)) susijusi su elgesiu (veiksmais ir sprendimais) ir analiti\xc5\xa1kai gali b\xc5\xabti laikoma atskira lyginant su \xe2\x80\x9evaidmens priskyrimu\xe2\x80\x9c (angl. role prescriptions), kuris apima normas ir l\xc5\xabkes\xc4\x8dius, kuriuos tam tikros kult\xc5\xabros, visuomen\xc4\x97s, institucijos ar grup\xc4\x97s priskiria tam tikroms pozicijoms. Vaidmens teorija pabr\xc4\x97\xc5\xbeia s\xc4\x85veik\xc4\x85 tarp vaidmens, kur\xc4\xaf priskiria kiti (angl. role prescription of the alter), ir vaidmens atlikimo (atlieka tas, kas u\xc5\xbeima tam tikr\xc4\x85 pozicij\xc4\x85 (angl. ego).\n_START_SECTION_\nVaidmens koncepcija, identitetas ir u\xc5\xbesienio politika\n_START_PARAGRAPH_\nPagal konstruktyvistin\xc4\x99 tarptautini\xc5\xb3 santyki\xc5\xb3 teorij\xc4\x85, vaidmens s\xc4\x85voka yra analitin\xc4\x97 jungtis tarp identiteto ir u\xc5\xbesienio politikos elgsenos, jungtis tarp veik\xc4\x97jo ir strukt\xc5\xabros, ai\xc5\xa1kinanti, kaip u\xc5\xbesienio politika yra formuojama valstyb\xc4\x97s lygmenyje. Pasak C. G. Thies, vaidmens teorija susijusi su socialinio identiteto s\xc4\x85voka, paremta_NEWLINE_trimis pagrindiniais elementais: statusu (tai pozicija socialin\xc4\x97je strukt\xc5\xabroje ir su ja susij\xc4\x99 \xc4\xafsipareigojimai, teis\xc4\x97s ir galia; statusas apima normatyvinius l\xc5\xabkes\xc4\x8dius, susijusius su atitinkamu vaidmeniu ir jo atlikimu), vert\xc4\x97s dimensija (svarbu tai, kaip svarb\xc5\xabs \xe2\x80\x9ekiti\xe2\x80\x9c vertina vaidmens atlikim\xc4\x85) ir \xc4\xafsitraukimu (priklausymas tam tikrai grupei, dalyvavimas joje)._NEWLINE_Anot Wendto, valstyb\xc4\x97 yra korporatyvus veik\xc4\x97jas su jai b\xc5\xabdingais identitetu, interesais, i\xc5\xa1 anksto apgalvotu veikimo b\xc5\xabdu, taigi, \xe2\x80\x9evalstyb\xc4\x97s taip pat yra \xc5\xbemon\xc4\x97s\xe2\x80\x9c. Mokslininkai analizuoja politikos formuotoj\xc5\xb3 ir \xc4\xafgyvendintoj\xc5\xb3 kalbas, kuriose atsispindi nacionalinio vaidmens koncepcija, daroma prielaida, kad individualus lygmuo gali b\xc5\xabti sutapatinamas su valstyb\xc4\x97s lygmeniu, ir tai padeda paai\xc5\xa1kinti vykdom\xc4\x85 u\xc5\xbesienio politik\xc4\x85. Buvo imta tapatinti anks\xc4\x8diau atsiradusi\xc4\x85 vaidmens s\xc4\x85vok\xc4\x85 su identiteto koncepcija, ta\xc4\x8diau verta pasteb\xc4\x97ti moment\xc4\x85, jog identitetas yra grandis, jungianti veik\xc4\x97jus ir strukt\xc5\xabras, o kartu ir u\xc5\xbesienio politikos bei tarptautini\xc5\xb3 santyki\xc5\xb3 sritis vaidmens koncepcijos pagalba (angl. identity\xc2\xa0\xe2\x80\x93 national role conception\xc2\xa0\xe2\x80\x93 role performance, foreign policy behaviour).'